text: Vil ikke undersøge ulykke på diskotek
  15 juli 2013 kl. 06.41
  Arbejdstilsynet vil ikke undersøge dødsulykken på diskotek Crazy Daisy i Kolding lørdag morgen. Ulykken falder ikke ind under Arbejdstilsynets myndighedsområde, oplyser tilsynet til TV SYD.
  Politiet har også lukket sagen.
  - Vi vil nu invitere Kolding kommune og indehaveren af Crazy Daisy til et møde, hvor vil vi se på, om lignende ulykker kan forebygges, siger politikommissær Henrik Dam fra lokalpolitiet i Kolding til TV SYD.
  - Der er intet, der tyder på, at reglerne ikke skulle være blevet overholdt, så vi er færdige med vores undersøgelser af ulykken, siger han.
  
  Ramte bardisk
  En 34-årig mand døde af sine kvæstelser efter at være styrtet ned fra en trappe foran diskoteket. Manden ville kure ned ad et gelænder, men fik overbalance og faldt flere meter ned. I faldet ramte han en bardisk.
  Manden var ved bevidsthed efter faldet, men klagede over smerter i nakken, og han havde også alvorlige hovedlæsioner.
  Den 34-årige blev overført til Odense, hvor han døde kl. 5.10 lørdag. 
  Sydøstjyllands Politi sagde søndag aften, at der ikke er noget, der tyder på, at diskotekets indretning overtræder nogen sikkerhedsbestemmelser.
  Politiet antydede, at Arbejdstilsynet ville se på ulykkesstedet. Men det afviser Arbejdstilsynet mandag morgen.
  - Det falder ikke ind under vort myndighedsområde, siger pressetalsmand Jesper Tidemann, Arbejdstilsynet, til TV SYD.
  